Document ID: 32002D0794

Απόφαση της Επιτροπής
της 11ης Οκτωβρίου 2002
σχετικά με ορισμένα προστατευτικά μέτρα που αφορούν το κρέας πουλερικών, τα προϊόντα με βάση το κρέας πουλερικών και τα παρασκευάσματα από κρέας πουλερικών τα οποία προορίζονται για ανθρώπινη κατανάλωση και εισάγονται από τη Βραζιλία
[κοινοποιηθείσα υπό τον αριθμό Ε(2002) 3692]
(Κείμενο που παρουσιάζει ενδιαφέρον για τον ΕΟΧ)
(2002/794/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (EΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων(1), και ιδίως το άρθρο 53 παράγραφος 1,
την οδηγία 97/78/EΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(2), και ιδίως το άρθρο 22 παράγραφος 1,
Εκτιμώντας τα ακόλουθα:
(1) Όσον αφορά ειδικότερα τα τρόφιμα, στο άρθρο 53 παράγραφος 1 στοιχείο β) σημείο iii) του κανονισμού (ΕΚ) αριθ. 178/2002 προβλέπεται η λήψη κάθε κατάλληλου προσωρινού μέτρου όταν είναι προφανές ότι τα τρόφιμα που εισάγονται από τρίτη χώρα είναι πιθανό να αποτελέσουν σοβαρό κίνδυνο για την ανθρώπινη υγεία, την υγεία των ζώων ή το περιβάλλον.
(2) Σύμφωνα με το άρθρο 22 της οδηγίας 97/78/EΚ, πρέπει να λαμβάνονται κατάλληλα μέτρα όσον αφορά την εισαγωγή ορισμένων προϊόντων από τρίτες χώρες στις οποίες έχει εκδηλωθεί ή εξαπλωθεί οποιοδήποτε φαινόμενο που ενδέχεται να συνιστά σοβαρό κίνδυνο για την υγεία των ζώων ή του ανθρώπου.
(3) Στο κρέας πουλερικών και τα παρασκευάσματα από κρέας πουλερικών που προορίζονται για ανθρώπινη κατανάλωση και εισάγονται από τη Βραζιλία, εντοπίσθηκε η παρουσία νιτροφουράνιων.
(4) Η Βραζιλία παρέσχε τις κατάλληλες εγγυήσεις στην Επιτροπή, οι οποίες ανεμένετο να εφαρμοσθούν από τις 10 Μαΐου 2002.
(5) Εντούτοις, η παρουσία νιτροφουράνιων εντοπίσθηκε σε φορτία κρέατος πουλερικών που πιστοποιήθηκαν μετά τις 10 Μαΐου 2002.
(6) Δεδομένου ότι η παρουσία των ανωτέρω χημικών ουσιών στα τρόφιμα αποτελεί ενδεχόμενο κίνδυνο για την ανθρώπινη υγεία, όλα τα φορτία κρέατος πουλερικών, προϊόντων με βάση το κρέας πουλερικών και παρασκευασμάτων από κρέας πουλερικών που εισάγονται από τη Βραζιλία, πρέπει να ελέγχονται δειγματοληπτικά ώστε να καταδεικνύεται η καταλληλότητά τους από υγιεινής απόψεως.
(7) Με τον κανονισμό (EΚ) αριθ. 178/2002 θεσπίσθηκε το σύστημα έγκαιρης προειδοποίησης για τα τρόφιμα, η ενεργοποίηση του οποίου θεωρείται σκόπιμη για την εφαρμογή της αμοιβαίας πληροφόρησης που προβλέπεται στην οδηγία 97/78/EΚ.
(8) Η παρούσα απόφαση θα επανεξετασθεί με βάση τις εγγυήσεις που θα παρασχεθούν από τις αρμόδιες αρχές της Βραζιλίας και τα αποτελέσματα των δοκιμασιών τις οποίες διενεργούν τα κράτη μέλη.
(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση εφαρμόζεται στο κρέας πουλερικών, στα προϊόντα με βάση το κρέας πουλερικών και στα παρασκευάσματα από κρέας πουλερικών που εισάγονται από τη Βραζιλία.
Άρθρο 2
1. Τα κράτη μέλη, χρησιμοποιώντας τους κατάλληλους τρόπους δειγματοληψίας και μεθόδους ανίχνευσης, υποβάλλουν κάθε φορτίο κρέατος πουλερικών, προϊόντων με βάση το κρέας πουλερικών και παρασκευασμάτων από κρέας πουλερικών που εισάγεται από τη Βραζιλία σε χημική δοκιμασία προκειμένου να διασφαλισθεί ότι τα αντίστοιχα προϊόντα δεν συνιστούν κίνδυνο για την ανθρώπινη υγεία. Η διενέργεια της δοκιμασίας αυτής στοχεύει, ειδικότερα, στον εντοπισμό της παρουσίας νιτροφουράνιων και των μεταβολιτών τους.
2. Τα κράτη μέλη ενημερώνουν την Επιτροπή για τα αποτελέσματα της δοκιμασίας που μνημονεύεται στην παράγραφο 1, χρησιμοποιώντας το σύστημα έγκαιρης προειδοποίησης για τα τρόφιμα, το οποίο προβλέπεται στον κανονισμό (ΕΚ) αριθ. 178/2002.
Άρθρο 3
Τα κράτη μέλη δεν επιτρέπουν την εισαγωγή στην επικράτειά τους ή την αποστολή σε άλλο κράτος μέλος των προϊόντων που μνημονεύονται στο άρθρο 1, εκτός εάν τα αποτελέσματα των δοκιμασιών που μνημονεύονται στο άρθρο 2 είναι ικανοποιητικά.
Άρθρο 4
Οι δαπάνες που απορρέουν από την εφαρμογή της παρούσας απόφασης βαρύνουν τον αποστολέα, τον παραλήπτη ή τον πράκτορα των αντίστοιχων προϊόντων.
Άρθρο 5
Τα κράτη μέλη τροποποιούν τα μέτρα που εφαρμόζουν στις εισαγωγές ώστε αυτά να συνάδουν με την παρούσα απόφαση και ενημερώνουν αμέσως σχετικά την Επιτροπή.
Άρθρο 6
Η παρούσα απόφαση θα επανεξετασθεί με βάση τις εγγυήσεις που θα παρασχεθούν από τις αρμόδιες αρχές της Βραζιλίας και τα αποτελέσματα των δοκιμασιών που μνημονεύονται στο άρθρο 2.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 11 Οκτωβρίου 2002.

Labels: 0
3
17
18